**Všeobecne záväzné nariadenie č. 6 /2023**

**mesta Námestovo**

**o miestnom poplatku za komunálne odpady a drobné stavebné odpady**

Mestské zastupiteľstvo mesta Námestovo na základe originálneho výkonu samosprávy podľa § 6 ods. 1 zákona č. 369/1990 Zb. o obecnom zriadení v znení neskorších predpisov v spojení s ustanovením podľa § 83 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov vydáva toto všeobecne záväzné nariadenie (ďalej len „VZN“).

**§ 1**

**Úvodné ustanovenie**

Základné náležitosti o miestnom poplatku za komunálne odpady a drobné stavebné odpady sú ustanovené v § 77 až § 83 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**§ 2**

**Základné ustanovenie**

Mesto Námestovo týmto VZN ukladá s účinnosťou od 1. 1. 2024 miestny poplatok za komunálne odpady a drobné stavebné odpady.

**§ 3**

**Predmet úpravy VZN**

1. Predmetom tohto všeobecne záväzného nariadenia je určenie náležitostí miestneho poplatku za komunálne odpady a drobné stavebné odpady podľa splnomocňovacieho ustanovenia § 83 zákona č. 582/2004 Z. z.
2. Toto všeobecne záväzné nariadenie upravuje:
3. stanovenie sadzieb poplatku v nadväznosti na zavedený zber odpadu,
4. určenie spôsobu vyrubenia a platenia poplatku,
5. stanovenie podmienok pre vrátenie, zníženie a odpustenie poplatku.
6. Pre účely tohto VZN sa zdaňovacím obdobím poplatku rozumie kalendárny rok.

**§ 4**

**Sadzby poplatku**

1. Mesto Námestovo stanovuje:

a) paušálnu sadzbu poplatku za osobu a kalendárny rok 30,50 Eur,

b) sadzbu poplatku 0,030 eur za nevážený množstvový zber komunálneho odpadu a drobného stavebného odpadu pre zbernú nádobu s objemom 110 litrov a 120 litrov,

c) sadzbu poplatku 0,011 eur za nevážený množstvový zber komunálneho odpadu a drobného stavebného odpadu pre zbernú nádobu s objemom 1100 litrov.

2. Poplatok podľa ods.1 písm. b),c) sa stanovuje pre právnické osoby a podnikateľov.

**§ 5**

**Postup mesta pri vyrubení poplatku, splatnosť poplatku a spôsob zaplatenia poplatku**

1. Mesto v zmysle § 81 zákona č. 582/2004 Z. z. vyrubuje poplatok podľa § 4 ods. 1 písm. a), b) a c) tohto VZN rozhodnutím na celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia. Poplatník môže vyrubený poplatok, ktorý bol rozhodnutím mesta určený v splátkach, zaplatiť aj naraz najneskôr v lehote splatnosti prvej splátky.
2. Poplatok sa platí na účet mesta - prevodným príkazom, poštovou poukážkou alebo v hotovosti do pokladne Mestského úradu v Námestove, najneskôr v lehote splatnosti, ktorá je uvedená v rozhodnutí.

**§ 6**

**Vrátenie poplatku**

1. Mesto vráti poplatok alebo jeho pomernú časť poplatníkovi, ktorému zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernej časti.
2. Podmienky pre vrátenie poplatku alebo jeho pomernej časti sú:

a) písomná žiadosť o vrátenie poplatku,

b) musí zaniknúť dôvod spoplatnenia (napr.: zrušenie trvalého, resp. prechodného pobytu, zánik práva užívania nehnuteľností, úmrtie a pod.).

3. Doklady, ktoré je pre účely vrátenia poplatku poplatník povinný predložiť mestu, predstavujú najmä doklady preukazujúce vznik nároku na vrátenie, uvedené v ods. 2 písm. b) tohto VZN.

**§ 7**

**Zníženie a odpustenie poplatku**

1. Mesto ustanovuje zníženie poplatku o 50 % poplatníkovi, ktorým je fyzická osoba:
2. staršia ako 65 rokov,
3. držiteľ preukazu fyzickej osoby s ťažkým zdravotným postihnutím,
4. držiteľ preukazu fyzickej osoby s ťažkým zdravotným postihnutím so sprievodcom,
5. v hmotnej núdzi

Podklady pre zníženie poplatku sú:

1. preukaz ŤZP, preukaz ŤZP so sprievodcom, potvrdenie z ÚPSVaR o poberaní dávok v hmotnej núdzi.
2. Mesto ustanovuje zníženie poplatku o 50 %:
3. študentovi, ktorý navštevuje strednú alebo vysokú školu so sídlom mimo územia Slovenskej republiky
4. študentovi, ktorý navštevuje strednú alebo vysokú školu na území Slovenskej republiky vzdialenú od trvalého pobytu viac ako 60km.

Podklady pre zníženie poplatku sú:

1. potvrdenie o návšteve školy študenta, ktorý navštevuje školu so sídlom mimo územia Slovenskej republiky,
2. študent navštevujúci školu na území Slovenskej republiky poskytne mestu údaje v rozsahu meno, priezvisko, rodné číslo alebo dátum narodenia, potvrdenie študentského domova alebo internátu o ubytovaní.
3. Mesto poplatok zníži podľa najnižšej hodnoty paušálnej sadzby alebo odpustí poplatok za obdobie, za ktoré poplatník predloží podklady, ktoré odôvodňujú, že viac ako 90 dní v zdaňovacom období sa nezdržiava alebo sa nezdržiaval na území mesta.

Podklady pre zníženie alebo odpustenie poplatku sú napr.:

1. potvrdenie z reedukačného zariadenia,
2. potvrdenie o väzbe alebo odňatí slobody,
3. potvrdenie zariadenia poskytujúceho sociálne služby,
4. potvrdenie o dlhodobej hospitalizácii v liečebni,
5. povolenie k pobytu v zahraničí.

**§ 8**

**Zrušovacie ustanovenie**

Týmto VZN sa zrušuje všeobecne záväzné nariadenie mesta Námestovo č. 4/2014

**§ 9**

**Záverečné ustanovenie**

Na tomto VZN mesta Námestovo sa uznieslo mestské zastupiteľstvo mesta Námestovo dňa 25.09.2023 svojím uznesením č. 67/2023 a toto VZN nadobúda účinnosť **1. januára 2024**.

\_\_\_\_\_\_\_\_\_\_\_\_\_\_\_\_\_\_\_\_\_

Ing. Ján Kadera

primátor mesta

Toto všeobecne záväzné nariadenie mesta Námestovo č. 6/2023 o miestnom poplatku za komunálne odpady a drobné stavebné odpady:

1. bolo vyvesené na úradnej tabuli Mestského úradu Námestovo pred zasadnutím Mestského zastupiteľstva dňa 07.09.2023,
2. bolo schválené uznesením Mestského zastupiteľstva mesta Námestovo č. 67/2023 zo dňa 25.09.2023,
3. bolo zvesené z úradnej tabule po schválení Mestským zastupiteľstvom dňa 28.09.2023,
4. vyhlásené dňa 28.09.2023 jeho vyvesením na úradnej tabuli mesta Námestovo,
5. nadobúda účinnosť dňa 01.01.2024.